Ікігай – гэта усёабдымнае паняцце родам з Японіі, якое пранізвае ўсё жыццё чалавека. І знайсці свой ікігай – гэта вельмі важны жыццёвы крок. Гэта ўсё роўна, што знайсці сябе, свой шлях, свой сэнс, сваё прызначэнне. Фарфор для Аляксандры Баўтрук – справа яе жыцця, яе ікігай. Аўтар глядзіць на свет праз пачуцці, адлюстроўваючы і зменьваючы ўбачанае на фарфоры. Спектр творчасці шматгранны – ад еўрапейскай палацавай мастацкай класікі, з яе складанымі арнаментамі і кветкавымі кампазіцыямі, да абстрактных формаў. Сюжэтная лінія з выразнымі думкамі прасочваецца ў кожнай працы. Адметна тое, што ў фарфоры Аляксандра дасягае надзвычайнай формы, за кошт стылістыкі пластычнага рытму, які стварае гэтую форму і колер. Працы з формай пераплятаюцца ў алюзію пераасэнсаваных вобразаў – фігуры або абстрактныя рухі ў бясконцасць.